**Nagovor predsednika Državnega sveta Mitja Bervarja na posvetu na temo »ENDOKANABINOIDNI SISTEM – KAJ JE TO?«**

(Državni svet, 7. september 2015)

Spoštovani gospe in gospodje, spoštovani predsedujoči današnjemu posvetu gospod Gorazd Marinček, spoštovana predsednica Gibanja za Trajnostni razvoj Slovenije ga. Lara Jankovič, cenjeni državni svetniki in poslanci, predstavniki slovenske strokovne in civilno družbene javnosti, posebej pa lep pozdrav gostom iz tujine,

dovolite mi, da vas pozdravim v dvorani Državnega sveta Republike Slovenije- drugega doma slovenskega parlamenta.

Veseli me, da je državni svet danes ponovno stičišče pomembnega dela civilne družbe, strokovne javnosti in politike. Ena od pomembnih vlog, ki Državni svet postavlja med vidne institucije v državi, je prav njegova povezanost s civilno družbo. S tem namenom omogočamo civilni sferi, da javno izraža svoja stališča in jo obenem tudi spodbujamo, da se aktivno vključuje v procese soodločanja o zadevah javnega pomena. Ob tem pa poskrbimo, da se na omenjene javne posvete povabijo strokovnjaki iz domačega in mednarodnega okolja, kjer s svojimi različnimi, vendar strokovnimi argumenti, poskrbijo za raznolikost pogleda na določeno tematiko.

Junija letos je v naši dvorani že potekala v javnosti zelo odmevna 1.nacionalna konferenca o industrijski konoplji.

Delovni naslov konference je bil *Industrijska konoplja – pozabljena poljščina – nova priložnost*. Cilj konference je bil vabljenim poslancem, svetnikom, predstavnikom državnih organov in zainteresirani javnosti, zlasti pa medijem, predstaviti pozabljeni, a nekoč množično uporabljani obnovljiv vir hrane in industrijskih gradiv, zlasti v stavbarstvu, papirništvu in tekstilni industriji.

Na konferenci je bilo opozorjeno na nekatere pomanjkljivosti v predpisih. Podani so bili tudi predlogi za ustrezne sistemske rešitve.A iz civilne družbe je bilo slišati kritično pripombo, da je na konferenci zapostavljen endokanabinoidni vidik. Zato današnji posvet vidim predvsem v luči nadaljevanja junijske konference s poudarkom na področju rabe konoplje v medicinske namene, ki jo bo v prihodnje prav tako treba zakonsko ustrezneje urediti,seveda v duhu nadzorovane in primerne uporabe.

Konoplja, kot vsestransko uporaben obnovljiv vir prehrane, energije in industrijskih gradiv, vsebuje tudi premalo poznane za človekovo zdravje koristne sestavine – kanabinoide.

V slovenski uredbi o razvrstitvi prepovedanih drog je konoplja še vedno v prvem razredu najškodljivejših psihoaktivnih snovi in rastlin. Določen premik je bil v letošnjem letu vendarle narejen, in sicer se konoplja od letos lahko uporablja tudi v prehranske namene. Zaradi spremembe pravilnika o industrijski rabi konoplje lahko pridelava industrijske konoplje v Sloveniji postane uspešna poslovna priložnost. Z novim pravilnikom se jo namreč lahko goji tudi za prehrano, kot je to že urejeno v nekaterih evropskih državah.

Spoštovane udeleženke in udeleženci današnjega posveta,

vsaka sprememba zakonodaje zahteva določen čas, saj je za spremembo v družbi potrebno ustvariti čim večji konsenz. Zato je ključnega pomena transparentna javna razprava, v kateri je treba pozorno prisluhniti vsem argumentom in dejstvom. Verjamem, da bo tudi današnji posvet prispeval k odstiranju tabujev, ki v marsičem onemogočajo racionalno razpravo o problematiki, o kateri javnost pričakuje bolj jasne odgovore stroke in politike.

Vsem skupaj želim prijetno strokovno druženje. Hvala.